Diari Oficial de la Generalitat Valenciana


Sumari del DOGV 7052, del 24-06-2013 (2013/6600)

RESOLUCIÓ d'11 de juny 2013, de la Direcció General de Formació Professional i Ensenyances de Règim Especial, per la qual s'establix el procés de preinscripció i matriculació per al curs acadèmic 2013-2014 en les escoles oficials d'idiomes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7052

Data del DOGV
:   24-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6600


Data del document
:   11-06-2013

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ d'11 de juny 2013, de la Direcció General de Formació Professional i Ensenyances de Règim Especial, per la qual s'establix el procés de preinscripció i matriculació per al curs acadèmic 2013-2014 en les escoles oficials d'idiomes de la Comunitat Valenciana. [2013/6600]  
La Llei Orgànica 2/2006, de 3 de maig, d'Educació, establix els principis generals que ha de regir el sistema educatiu i dedica els articles 59, 60, 61 i 62 a l'ordenació de les ensenyances d'idiomes de règim especial.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, determina en la seua disposició final primera que el reial decret té caràcter bàsic, a excepció de la seua disposició addicional segona.  
Seguint la nomenclatura del Marc Europeu Comú de Referència per a les Llengües (MECR), el Decret 155/2007, de 21 de setembre, del Consell, regula les ensenyances d'idiomes de règim especial en la Comunitat Valenciana i establix el currículum del nivell A2 i del nivell B1 (DOCV 24.09.2007), i dedica el capítol IV específicament al nivell B2. El currículum del nivell B2 dels idiomes que s'impartisquen en les escoles oficials d'idiomes de la Comunitat Valenciana ha sigut regulat a través del Decret 119/2008, de 5 de setembre, del Consell (DOCV 17.09.2008), i l'Orde EDU/3377/2009, de 7 de desembre, establix els currículums i les proves corresponents als cursos especialitzats per al perfeccionament de competència en idiomes de nivells C1 i C2 del Consell d'Europa (BOE 16 de desembre de 2009).  
En desplegament del mencionat Decret 155/2007, l'Orde de 31 de gener de 2008, de la Conselleria d'Educació, regula l'avaluació i promoció de les ensenyances d'idiomes de règim especial en la Comunitat Valenciana (DOCV 19.02.2008); al seu torn, l'Orde de 10 de març de 2008, de la Conselleria d'Educació, regula la prova de certificació de les ensenyances d'idiomes de règim especial en la Comunitat Valenciana (DOCV 26.03.2008).  
Per tot això, en virtut de les competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 24.12.2012), resolc:  
  
Primer. Condicions d'accés i preinscripció  
1. Conforme a l'article 59.2 de la Llei Orgànica 2/2006, de 3 de maig, d'Educació, per a accedir a les ensenyances d'idiomes serà requisit imprescindible tindre setze anys complits l'any natural en què comença els estudis. Podran accedir-hi, així mateix, els majors de catorze anys per a seguir les ensenyances d'un idioma diferent del de la primera llengua estrangera cursada en l'Educació Secundària Obligatòria.  
  
2. El títol de Batxiller habilitarà per a accedir, seguint el procediment establit en la present resolució, a les ensenyances d'idiomes de nivell B1 de la primera llengua estrangera cursada en el Batxillerat; així mateix, podrà accedir al nivell B1 de valencià l'alumnat que, per haver superat en els seus estudis de Batxillerat la matèria comuna Valencià: llengua i literatura I (1r) i Valencià: llengua i literatura II (2n), dispose del títol de Batxiller.  
3. El certificat del nivell A2 de l'idioma corresponent, obtingut després de la superació de la prova homologada regulada per l'Orde 20/2011, de 24 d'octubre, de la Conselleria d'Educació, Formació i Ocupació (DOCV 14.01.2010), habilitarà per a accedir, seguint el procediment establit en la present resolució, al primer curs de nivell B1 del dit idioma.  
4. L'alumnat que desitge cursar estudis en alguna Escola Oficial d'Idiomes de la Comunitat Valenciana, en el curs 2013-14, requerirà preinscripció en els supòsits següents:  
4.1. L'alumnat de nou ingrés, entre el qual es troba el que fa referència els punts 2 i 3 del present apartat.  
4.2. L'alumnat que, sense estar matriculat el curs acadèmic 2012-2013 en les escoles oficials d'idiomes, ha superat la prova de certificació per a l'obtenció del certificat de nivell A2, del certificat del nivell B1, del certificat del nivell B2 de l'idioma corresponent i desitja matricular-se del primer curs del nivell següent al de la prova de certificació.  
  
4.3. L'alumnat que va renunciar a la seua matrícula fins a la finalització del mes de gener sense presentar cap justificació, tal com disposa l'article 9.1 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial en la Comunitat Valenciana.  
4.4. L'alumnat que haja cursat el programa That's English! durant el curs 2012-2013 i desitge incorporar-se a la modalitat presencial, excepte el previst en els punts 1.1.6 i 1.1.7 de l'apartat segon d'esta resolució.  
  
4.5. L'alumnat que va estar matriculat en el curs acadèmic 2012-13 en un o més idiomes i desitge iniciar els seus estudis en un nou idioma.  
  
4.6. L'alumnat que, sense estar matriculat el curs acadèmic 2012-13, desitge continuar els seus estudis en un determinat idioma.  
4.7. L'alumnat que desitge realitzar la prova de nivell, segons allò que s'indica en l'apartat quint de la present resolució.  
5. No requerirà preinscripció l'alumnat que s'especifica en l'apartat segon, punts 1.1. i 1.2 de la present resolució.  
6. Per a fer la preinscripció, segons el calendari que figura en el punt 9 d'este apartat, l'alumnat presentarà una sol·licitud via telemàtica. Es presentarà una sol·licitud per idioma. Quedaran anul·lades les sol·licituds de preinscripció d'un mateix idioma en qualsevol dels casos següents:  
a) Sol·licituds per a ambdós torns: matí i vesprada.  
b) Sol·licituds per a l'escola oficial d'idiomes i per a un o més dels seus aularis.  
c) Sol·licituds per a un curs i per a la prova de nivell simultàniament d'un mateix idioma.  
7. L'alumnat es podrà preinscriure en la prova de nivell, segons queda establida en la disposició final primera del Decret 108/2011, de 2 de setembre, del Consell, pel qual s'establix el currículum de les ensenyances artístiques professionals corresponents al títol de tècnic d'Arts Plàstiques i Disseny en Barreteria (DOCV 06.09.2011).  
8. En les aules adscrites a l'escola oficial d'idiomes o aulari actuals només es podrà preinscriure alumnat dels nivells i idiomes autoritzats en estes.  
9. La fase de preinscripció estarà disponible en la pàgina web de la secció d'idiomes de la direcció general amb competències en ensenyances d'idiomes de règim especial des de les 00.00 hores del dia 26 de juny fins a les 17.00 hores del dia 17 de juliol de 2013, ambdós inclosos.  
10. Per a la formalització telemàtica de la preinscripció, cada escola oficial d'idiomes posarà a disposició dels usuaris que no disposen d'accés a internet un o més terminals habilitats a este efecte.  
  
  
Segon. Procés de matriculació  
1. L'orde de matriculació serà el següent:  
1.1. Al llarg del mes de juny i juliol de 2013, segons el calendari que determine cada escola oficial d'idiomes, es matricularà l'alumnat que no requerix preinscripció:  
1.1.1. L'alumnat matriculat en els primers cursos dels diferents nivells del MCER, en el curs 2012-2013, que promocionen als segons cursos del nivell corresponent.  
1.1.2. L'alumnat matriculat en el curs 2012-2013 que ha realitzat la prova de certificació corresponent de nivell A2, de nivell B1, de nivell B2, tant si l'ha superat com si no. Els que l'hagen superat es podran matricular, respectivament, en el 1r curs de nivell B1, 1r curs de nivell B2. Els que no l'hagen superat podran repetir curs sempre que no hagen esgotat el nombre de convocatòries establides per nivell; en cas contrari, podran matricular-se en el període de vacants, si n'hi ha. L'alumnat matriculat en el curs 2012-2013 del curs experimental de nivell C1 que no haja superat el seu curs podrà matricular-se com a repetidor en el mateix nivell. En cas d'haver-lo superat, podrà matricular-se del nivell C2.   
1.1.3. L'alumnat que, matriculat en el curs 2012-2013 en el nivell A2, haja superat la prova homologada en el seu respectiu centre d'educació secundària o formació professional. Este alumnat es matricularà en el primer curs de nivell B1.  
1.1.4. L'alumnat matriculat en el curs 2012-2013 en les ensenyances de l'escola oficial d'idiomes que per a realitzar la prova de certificació va renunciar a la seua matrícula oficial. L'alumnat que haja superat esta prova, es matricularà en el 1r curs del nivell següent si n'hi ha, i el que no l'haja superat tornarà al mateix curs a què va renunciar.  
  
1.1.5. L'alumnat matriculat, en el curs 2012-2013, en les ensenyances de l'escola oficial d'idiomes en els cursos finals de cada nivell que, sense haver renunciat ni perdut l'escolaritat, no es va inscriure en les corresponents proves de certificació de nivell A2, de nivell B1, de nivell B2. Este alumnat es matricularà com a repetidor del curs en què estiga matriculat.  
1.1.6. L'alumnat matriculat en el curs 2012-2013 en les ensenyances del programa That's English! que haja superat el mòdul 4 i 5 i la prova de certificació de nivell A2 d'anglés es matricularà de 1r de nivell B1 en la modalitat presencial, en la mateixa escola. L'alumnat que vullga continuar en el programa That's English es matricularà al setembre.  
  
1.1.7. L'alumnat matriculat en el curs 2012-2013 en les ensenyances del programa That's English! que haja superat el mòdul 9 i la prova de certificació de nivell B1 d'anglés es matricularà en 1r de nivell B2 en la modalitat presencial, en la mateixa escola.   
1.2. En el mes de setembre de 2013, segons el calendari i el procediment que determine cada escola oficial d'idiomes, es matricularà el següent alumnat que tampoc requerix preinscripció:  
1.2.1. Després dels exàmens extraordinaris de setembre, l'alumnat matriculat en el curs 2012-2013 en les ensenyances de 1r de nivell A2, 1r de nivell B1 i 1r de nivell B2 es matricularà en el curs a què accedix, o en el curs que repetix, com resultat dels dits exàmens.  
1.2.2. L'alumnat matriculat en el curs 2012-2013 en les ensenyances de l'escola oficial d'idiomes als quals els va ser acceptada la renúncia a la matrícula oficial per causa degudament justificada, tal com establix l'article 9.2 de l'Orde de 31 de gener de 2008.   
1.2.3. L'alumnat matriculat l'any 2012-2013 en les ensenyances d'una altra escola oficial d'idiomes que sol·licite trasllat d'expedient. Este alumnat haurà d'acreditar en el moment de formalitzar la seua matrícula la seua situació acadèmica, per mitjà d'un certificat acadèmic de notes, expedit per l'escola d'idiomes de procedència. En cas de detectar-se duplicitat en dos escoles oficials d'idiomes es procedirà a l'anul·lació d'ambdós matrícules.  
1.3. Finalment, es matricularà al setembre de 2013 l'alumnat amb preinscripció.  
Es matricularà l'alumnat amb preinscripció segons l'orde resultant del sorteig corresponent, en els idiomes i nivells que així procedisca, inclòs l'alumnat que acredite haver superat la prova homologada per a l'obtenció del certificat de nivell A2, realitzada en els centres d'Educació Secundària i Formació Professional, i que no va estar matriculat el curs anterior en una escola oficial d'idiomes.  
1.4. Finalment, una vegada determinades les vacants existents, es procedirà a la seua adjudicació fins a l'esgotament dels places escolars disponibles. Durant este període d'adjudicació de vacants es podran matricular els que van perdre l'escolaritat o els que van esgotar les seues convocatòries presencials.  
2. La documentació que cal presentar per a la formalització de la matrícula serà la següent:  
2.1. Imprés de sol·licitud.  
2.2. En el cas de sol·licitants majors de 14 anys que desitgen seguir les ensenyances d'un idioma diferent del primer idioma cursat en l'educació secundària obligatòria, caldrà que presenten un certificat del centre docent on cursen actualment els seus estudis i on s'acredite el curs que realitzen i l'idioma o idiomes que estudien.  
2.3. En el cas de sol·licitants que disposen del títol de Batxiller i desitgen accedir als estudis d'idiomes de primer curs nivell B1 de la primera llengua estrangera cursada en el Batxillerat, presentaran certificació acadèmica on conste la primera llengua estrangera cursada en el Batxillerat i que disposen o estan en tràmit de l'obtenció del títol de Batxiller.  
2.4. En el cas de sol·licitants que disposen del títol de Batxiller i desitgen accedir als estudis d'idiomes de primer curs nivell B1 de Valencià, caldrà que presenten una certificació acadèmica en què conste la superació en els seus estudis de Batxillerat de la matèria comuna Valencià: Llengua i Literatura I (1r) i Valencià: Llengua i Literatura II (2n).  
2.5. En el cas de famílies nombroses, presentarà fotocòpia del llibre de família actualitzat.  
2.6. En el cas de famílies víctimes del terrorisme els interessats han d'aportar en la matrícula certificat oficial de ser víctima d'acte terrorista, emés per la direcció general de suport a víctimes del terrorisme del Ministeri de l'Interior.  
2.7. En el cas de sol·licitants que hagen superat la prova homologada per a l'obtenció del certificat de nivell A2 realitzada en els centres d'Educació Secundària i Formació Professional, presentaran certificació acadèmica en què conste la superació de la mencionada prova.  
  
2.8. En el cas d'alumnat que presente algun tipus de discapacitat, caldrà presentar un certificat oficial acreditatiu expedit per l'administració competent, i s'hi farà sol·licitud expressa del tipus d'adaptacions que es necessita durant el curs, per a les corresponents avaluacions i per a poder cursar les ensenyances objecte d'esta resolució en condicions d'igualtat.  
3. Amb caràcter general, els ciutadans de qualsevol nacionalitat podran matricular-se en un idioma diferent de l'oficial del país en què van realitzar la seua escolarització obligatòria.  
4. La matriculació en les ensenyances d'idiomes de règim especial que s'oferixen en les escoles oficials d'idiomes no pressuposa la inscripció per a la realització de la prova de certificació. Esta última haurà de realitzar-se en els termes que disposa l'article 3 de l'Orde de 10 de març de 2008, de la Conselleria d'Educació, per la qual es regula la prova de certificació de les ensenyances d'idiomes de règim especial en la Comunitat Valenciana (DOCV 26.03.2008).  
5. Conforme a l'article 3, apartat 5, de l'Orde de 31 de gener 2008, per la qual es regula l'avaluació i promoció de les ensenyances de règim especial en la Comunitat, el currículum es podrà organitzar en mòduls diferenciats de les competències orals i competències escrites. L'alumnat que es matricule en cursos autoritzats per la conselleria amb competències en planificació escolar que s'organitzen per destreses, podrà obtindre una acreditació acadèmica de les competències superades que formarà part del seu expedient acadèmic, i que, per a poder promocionar al curs següent, en cap cas l'eximix de superar les quatre destreses de què consten les proves de certificació del nivell corresponent.  
  
6. Tota l'oferta formativa de les escoles oficials d'idiomes de la Comunitat haurà de ser autoritzada per la conselleria amb competències en matèria d'educació, sent pública la duració en hores, taxa corresponent (segons la Llei 10/2012, de 21 de desembre, de Mesures Fiscals, de Gestió Administrativa i Financera, i d'Organització de la Generalitat) i requisits d'accés para cada un dels cursos.   
6.1. L'accés als cursos d'actualització lingüística del professorat no universitari de la Comunitat, desenrotllats en les escoles oficials d'idiomes, es realitzarà segons convocatòria de la direcció general amb competències en formació del professorat, coordinadament amb les direccions generals competents en matèries d'ensenyances d'idiomes de règim especial i de centres docents. La dita formació contemplarà, en tot cas, totes les destreses dels currículums de cada idioma i nivell. El professorat que durant el curs 2012-2013 o anteriors va estar matriculat com a alumne oficial en una escola oficial d'idiomes haurà de triar entre la continuïtat de la seua matrícula com a alumnat oficial de l'escola oficial d'idiomes o preinscriure's als cursos de formació d'actualització lingüística ?que en cap cas garantix el lloc escolar directe- convocats per la direcció general amb competències en matèria de formació del professorat.  
  
Tercer. Renúncia a la matrícula  
1. Respecte a la renúncia de matrícula, serà el que disposa l'article 9 de l'Orde de 31 de gener de 2008, per la qual es regula l'avaluació i promoció de les ensenyances d'idiomes de règim especial en la Comunitat Valenciana.  
2. De conformitat amb la disposició addicional quarta de l'Orde de 31 de gener de 2008, de la Conselleria d'Educació, a l'alumnat del That's English! no li seran aplicables els aspectes relatius a la renúncia de matrícula (no així per a la matrícula a la prova de certificació, on se seguirà el procediment establit com a alumnat oficial de l'escola oficial d'idiomes).  
Quart. Falta d'assistència i avaluació  
L'alumnat matriculat té l'obligació d'assistir a classe i l'escola oficial d'idiomes ha de controlar diàriament la dita assistència. De conformitat amb la disposició addicional primera i amb l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, el consell escolar del centre serà l'òrgan competent per a l'aprovació del reglament de règim interior dels centres docents públics. Els reglaments de règim interior establiran el nombre màxim de faltes injustificades per curs (que no podrà ser superior al 15 per cent de la seua duració) i els procediments extraordinaris d'avaluació per a l'alumnat que supere este màxim, tenint en compte que la falta d'assistència, si es dóna de manera reiterada, pot fer impossible el caràcter continu de l'avaluació. En tot cas, este alumnat, tal com s'indica en el punt 1.4 de l'apartat segon de la present resolució, si desitja matricular-se el curs següent, ho farà en el període de vacants.  
  
  
Quint. Prova de nivell  
1. L'alumnat que reunisca els requisits d'accés que figuren en els articles 9, 13 i 17 del Decret 155/2007, de 21 de setembre, del Consell, podrà preinscriure's en la prova de nivell, segons queda establida en la disposició final primera del Decret 108/2011, de 2 de setembre, del Consell (DOCV 06.09.2011).  
2. L'alumnat que acredite un domini de les competències suficients d'un determinat idioma, podrà incorporar-se a qualsevol curs o nivell, a través de la superació de l'esmentada prova.  
3. La prova de nivell serà elaborada i administrada pels departaments didàctics per a facilitar la seua uniformitat, i serà convocada i desenrotllada per les respectives escoles oficials d'idiomes amb anterioritat a l'inici de les classes, per part de cada una de les escoles oficials d'idiomes, sense perjuí que els departaments puguen realitzar proves de nivell extraordinàries per a completar possibles vacants.  
4. L'alumnat haurà de ser avaluat en la prova de nivell prenent com a referència les programacions aprovades per als diferents cursos, els nivells dels quals són els previstos en la normativa vigent. Els centres hauran de fer públics, junts amb les altres instruccions de la convocatòria, el tipus de prova i els criteris d'avaluació.  
5. Els departaments didàctics, en funció del resultat de cada alumne o alumna en la prova de nivell, assignaran a cada un d'ells el curs apropiat en el qual es poden matricular, si hi ha vacant i seguint el procediment establit.  
6. El fet de presentar-se a la prova de nivell no garantix lloc escolar al sol·licitant.  
7. El resultat de la prova de nivell, en el cas que l'alumne o l'alumna no arribe a matricular-se, és vàlid únicament en el curs acadèmic en què s'ha realitzat per a qualsevol de les escoles oficials d'idiomes de la Comunitat.  
8. Cada alumne només podrà realitzar una prova de nivell per idioma i curs acadèmic.  
  
Sext. Matriculació del personal del centre  
1. El personal docent i no docent que desitge iniciar o continuar estudis d'idiomes de règim especial haurà de matricular-se i examinar-se en un centre diferent d'aquell en què presta els seus servicis, independentment que puga rebre docència en el seu propi centre i sempre que els cursos es desenrotllen en un horari acadèmic que no interferisca en el seu horari laboral.  
2. El professorat i tot el personal relacionat directament amb algun dels processos de les proves de certificació, entre altres, elaboració, impressió i pilotatge, no podrà presentar-se a les proves de certificació en el curs acadèmic de la seua participació, i estarà subjecte a la confidencialitat que s'establisca.  
  
Sèptim. Difusió de la informació  
Les escoles oficials d'idiomes informaran l'alumnat sobre el contingut de la present resolució, tant en els taulers d'anuncis destinats a este efecte, com en la pàgina web oficial de l'escola oficial d'idiomes.  
  
De conformitat amb el que establixen els articles 107, 114 i 115 de la Llei de 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el present acte, que no posa fi a la via administrativa, podrà ser recorregut en alçada, davant de la Secretaria Autonòmica d'Educació en el termini d'un mes a comptar de l'endemà de la seua publicació.  
  
València, 11 de juny de 2013.- El director general de Formació Professional i Ensenyances de Règim Especial: Gonzalo Alabau Zabal.